Sewendedagse Adventistekerk - www.bybelkennis.co.za
Sewendedagse Adventistekerk – Pieter Verster
Is die Sewendedagse Adventistekerk 'n sekte? Indien wel, hoekom? Dit wil voorkom asof seminare van die kerk (wêreldwyd) oor Openbaring en Evangelisasie 'n metode is om tradisionele kerke (soos die susterskerke) te infiltreer en so dopelinge (lidmate) te werf. Hulle bied in werklikheid "afrokkelingseminare" aan met skokkende interpretasies van Bybelse gedeeltes. Baie dankie!
Volgens die Nederlandse Geloofsbelydenis word die ware kerk gekenmerk deur die suiwer verkondiging van die Woord, die suiwer bediening van die sakramente en die toepassing van die tug. Ons moet dus altyd bepaal of enige kerk of groep wel die Woord suiwer verkondig en die sakramente suiwer bedien, ook met die toepassing van die tug.
Die adventiste se herkoms word teruggevoer van William Miller wat die wederkoms van Christus in 1843 verwag het. Toe dit nie plaasvind nie stel hy weer 'n datum naamlik 22 Oktober 1844. Toe dit nie plaasvind nie, is die gebeure as die reiniging van die hemelse heiligdom geïnterpreteer. Ellen G White wat sy gedagtes bevestig het, het die tien gebooie in 'n goue kis met 'n besondere kring oor die vierde gebod in 'n visioen gesien. Sy word 'n sleutelfiguur vir die adventiste. Die Sabbat verkry besondere betekenis. Die nakom van verskeie wette en veral die hou van Sabbatswette speel dus 'n belangrike rol.
Daar is getuienis in die Ou Testament van die betekenis van die Sabbat. In die Nuwe Testament verkry dit egter nuwe betekenis. Jesus is Here, ook van die Sabbat. Geen plus mag by die genadige werk van Christus bygevoeg word nie. Sy genade is oorvloedig en genoegsaam. Die wet moet uit vreugde en dankbaarheid sonder 'n wettiese benadering onderhou word.
Vir die kerk is dit belangrik dat die wet ons dankbaarheid rig en nie ons saligheid nie. Jesus is die enigste grond van ons verlossing.
Die kerk wil dus wel die wet eerbiedig, maar altyd in diens van Christus. Dit is belangrik dat geen plus vir die saligheid by Christus gevoeg mag word nie.
Daar is wonderlike gelowige adventiste wat hulle hoop op Christus alleen vestig. Daar is egter die groot gevaar dat die hou van die Sabbat op 'n bepaalde manier die maatstaf van geloof gemaak word. Die hou van seminare om dit te bevestig, sou verkeerd wees. Die kerk se enigste antwoord is: Jesus is die Here.